På trods af både coronakrise, krig i Ukraine, stigende renter og inflation fejler nordjydernes rejselyst ikke noget. Landets største danske rejsearrangør Bravo Tours melder nemlig millionoverskud på trods af vanskelige år. - Jeg er temmelig stolt, lyder det fra Bravo Tours direktør, Peder Hornshøj. Stor stigning i Nordjylland Bravo Tours omsatte i 2022 for 800 millioner kroner og fik et overskud på 22 millioner kroner. Og her bidrog Nordjylland pænt til bundlinjen. I 2022 rejste 17.300 nordjyske gæster på ferie med charterselskabet, og i 2023 forventes det tal at lande på 27.000, fordi der allerede nu i år er solgt lige så mange rejser ud af Aalborg som hele sidste år. Ifølge Bravo Tours er det aldrig sket før, og det kan faktisk ende med at blive et problem. - Allerede nu må vi melde udsolgt på rigtig mange hoteller, og situationen spidser til hver dag. Det er ikke kun i Danmark, at der er stor rejselyst, også i store lande som England, Tyskland og Frankrig eksploderer salget af rejser. Med mere end 200 millioner mennesker bare i de tre lande, bliver der altså fyldt godt op på hotellerne, når det går godt som nu. Derfor frygter jeg for manglende muligheder for at rejse til sommer fra Danmark, forklarer direktøren. Omkring 55 procent af alle rejser fra Aalborg Lufthavn er på nuværende tidspunkt solgt.

Referat:
Omkring 55 procent af alle rejser fra Aalborg Lufthavn er på nuværende tidspunkt solgt.